แผนปี 2564 ของ Homepro มีอะไรบ้าง
ปี 2563 คือปีที่ค้าปลีกประสบปัญหาอย่างหนัก หนึ่งในนั้นคือ Homepro ที่ล่าสุดประกาศผลประกอบการปี 2563 ว่ารายได้ลดลง 8.35% ส่วนกำไรสุทธิลดลง 16.54% โดยแผนในปี 2564 คือการรุกตลาดออนไลน์เต็มที่ Homepro กับการเดินหน้าทำตลาดออนไลน์ คุณวุฒิ ธรรมพรหมกุล กรรมการผู้จัดการ บมจ.โฮม โปรดักส์ เซ็นเตอร์ หรือ Homepro ยอมรับว่า การปิดสาขาชั่วคราว และรายได้จากสัญญาที่ทำกับลูกค้า ซึ่งเป็นรายได้ที่ประกอบไปด้วยรายได้จากการขายสินค้า และรายได้จากการให้บริการลูกค้า ทั้งในประเทศไทย และมาเลเซีย ทำให้ภาพรวมรายได้ และกำไรของบริษัทลดลง ในทางกลับกันการยกเลิกจัดงาน Homepro Expo ประกอบกับการควบคุมค่าใช้จ่ายต่างๆ ในช่วงที่สาขาต้องปิดให้บริการ ทำให้ค่าใช้จ่ายในการขายและบริหารจำนวน 10,964.70 ลดลง 8.21% แต่ถึงอย่างไรเมื่อรวมยอดขายจากช่องทางออนไลน์ที่มีมากขึ้น ก็ยังไม่สามารถประคองยอดขาย และกำไรสุทธิให้เติบโตได้  “ภาพรวมเศรษฐกิจไทยในปี 2563 ไม่ค่อยดีเท่าไหร่ Homepro มีการปิดบางสาขาชั่วคราวในส่วนของ Homepro และ Mega Home ซึ่งเริ่มตั้งแต่วันที่ 22 มี.ค 2563 ถึง 16 พ.ค. 2563 และกลับมาเปิดครบทุกสาขาในวันที่ 17 พ.ค. 2563 ตามมาตรการผ่อนคลายการล็อกดาวน์ แต่ยังคงจำกัดเวลาทำการ” สำหรับแผนปี 2564 Homepro จะรุกตลาดผ่านช่องทางออนไลน์ ซึ่งได้มีการเตรียมพร้อมและพัฒนามาอย่างต่อเนื่อง รวมไปถึงระบบขนส่งสินค้าและบริการภายในวันที่มีการสั่งซื้อ (Same Day Delivery) ยกระดับความรวดเร็วในการจัดส่ง โดยลูกค้าสามารถเลือกรับสินค้าที่สาขา (Click and collect) ได้เช่นกัน  ทั้งนี้สิ้นปี 2563 และในปี Homepro ได้เปิดสาขาใหม่ 2 สาขาที่ รังสิตคลอง 4 และสุขสวัสดิ์ ซึ่งทั้ง 2 สาขาอยู่ในทำเลที่มีศักยภาพ และยังมีกำลังซื้อ โดย ณ สิ้นปี 2563 บริษัทฯ จำนวนสาขาคือ โฮมโปร 86 สาขา โฮมโปรเอส 9 สาขา เมกาโฮม 14 สาขา และโฮมโปรในประเทศมาเลเซียอีก 6 สาขา สรุป แม้คนจะอยู่บ้านมากขึ้น และน่าจะต้องการซื้อของใช้ภายในบ้านมากกว่าเดิม แต่สุดท้าย Homepro ก็ไม่สามารถประคองธุรกิจให้เติบโตในปี 2563 ได้ ดังนั้นต้องจับตาว่า แผนการรุกตลาดออนไลน์เต็มที่ในปี 2564 ของ Homepro จะช่วยกระตุ้นยอดขายได้มากขนาดไหน
แผนปี 2564 Homepro จะรุกตลาดผ่านช่องทางออนไลน์ ซึ่งได้มีการเตรียมพร้อมและพัฒนามาอย่างต่อเนื่อง รวมไปถึงระบบขนส่งสินค้าและบริการภายในวันที่มีการสั่งซื้อ (Same Day Delivery) ยกระดับความรวดเร็วในการจัดส่ง โดยลูกค้าสามารถเลือกรับสินค้าที่สาขา (Click and collect)